Owerheid het hier iets reg en goed gedoen | Netwerk24
Deur Emile Terblanche, Oude Westhof 11 Oktober 2019 00:00
Positiewe nuus is deesdae so skaars soos somerreën in die Kaap. Ons land laat my aan Batman se Gotham City dink. Dis donker en somber met die verskil dat ons hier meer as een "Joker" het en die hulp van Batman en sy Batmobile ongelukkig ook ontbreek.
Gelukkig het ek die afgelope week 'n wonderlike positiewe ervaring gehad. In die meer as 40 jaar dat ek die N1 tussen Kaapstad en Bloemfontein redelik gereeld ry, was daar die eerste keer nóg geen padwerke, geen stop-en-ry-punte, geen slaggate en geen oponthoude nie! Selfs die baie vragmotors het nie gepla nie. Met geduld was daar oorgenoeg veilige plekke om verby te steek.
Die heerlike teerpad loop ononderbroke van Kaapstad tot in die hartjie van die Vrystaat. Lekker breed met skouers, netjiese piekniekplekke en geen slaggate nie. 'n Mens kan eenvoudig laat waai en as dit nie vir spoed­beheer en kameras was nie, sou jy die rit in 'n rekordtyd kon aflê.
Geluk en dankie aan die owerhede wat hier iets reg en goed gedoen het. 'n Klop op die skouer en 'n groot dankie aan wie dit ook al verdien.